გაეროს უშიშროების საბჭოს რეზოლუცია 1472

გაეროს უშიშროების საბჭოს რეზოლუცია 1472 მიიღეს ერთხმად 2003 წლის 28 მარტს. ერაყის შესახებ ყველა წინა რეზოლუციის, მათ შორის ერაყელი ხალხისთვის ჰუმანიტარული დახმარების გაწევის თაობაზე მიღებული 661-ე (1991), 986-ე (1995), 1409-ე (2002) და 1454-ე (2002) რეზოლუციების გახსენების შემდეგ, საბჭომ დაამტკიცა ცვლილებები პროგრამაში „ნავთობი საკვების სანაცვლოდ“. ამ ცვლილებებით გენერალურ მდივანს მიენიჭა მეტი უფლებამოსილება მომდევნო 45 დღის განმავლობაში პროგრამის სამართავად.აღნიშნული პროგრამა შეჩერებული იყო მას შემდეგ, რაც გენერალურმა მდივანმა გასცა ბრძანება ერაყიდან გაეროს მთელი პერსონალის გაყვანის შესახებ, აშშ-ის ხელმძღვანელობით დაწყებულ ინტერვენციამდე რამდენიმე დღით ადრე.

რეზოლუცია მიიღეს ერთკვირიანი დახურული მოლაპარაკებების შემდეგ, რომლის დროსაც საფრანგეთი, რუსეთი და სირია ეწინააღმდეგებოდნენ ჰუმანიტარული თანხების გამოყენებას ერაყის წინააღმდეგ სამხედრო ოპერაციების დასაფინანსებლად. დისკუსიებში თითქმის 70 ქვეყანა მონაწილეობდა, რომელთაგან ბევრმა ღიად გამოხატა პროტესტი ერაყში აშშ-ის ხელმძღვანელობით დაწყებული ინტერვენციის მიმართ.
რეზოლუცია
დაკვირვებები
უშიშროების საბჭომ აღნიშნა, რომ 1949 წლის ჟენევის მეოთხე კონვენციის თანახმად, ოკუპანტი სახელმწიფო პასუხისმგებელია საკვებითა და სამედიცინო საშუალებებით მომარაგებაზე, განსაკუთრებით იმ შემთხვევაში, თუ ოკუპირებული ტერიტორიის რესურსები არასაკმარისია. საბჭო დარწმუნებული იყო დროებითი ზომების გატარების აუცილებლობაში, რათა უზრუნველყოფილიყო ჰუმანიტარული დახმარება ერაყელი ხალხისთვის მთელ ქვეყანაში და ეს ღონისძიებები გავრცელებულიყო მათზეც, ვინც ერაყი მიმდინარე ომის გამო დატოვა.

საბჭომ ცნობად მიიღო გენერალური მდივნის, კოფი ანანის გადაწყვეტილება 2003 წლის 17 მარტს ერაყიდან იმ პერსონალის გაყვანის შესახებ, რომელიც მუშაობდა პროგრამის „ნავთობი საკვების სანაცვლოდ“ იმპლემენტაციაზე. კიდევ ერთხელ დადასტურდა ჰუმანიტარული დახმარების გაწევის აუცილებლობა და თავად პროგრამის შემდგომი გადაფასების საჭიროება. ასევე, კვლავ დადასტურდა ერაყელი ხალხის უფლება, თავად აკონტროლონ საკუთარი ბუნებრივი რესურსები და განსაზღვრონ საკუთარი პოლიტიკური მომავალი.
ქმედებები
გაეროს წესდების თავის საფუძველზე მოქმედმა უშიშროების საბჭომ მოუწოდა ყველა დაინტერესებულ მხარეს, დაეცვათ საერთაშორისო სამართლით ნაკისრი ვალდებულებები, ხოლო საერთაშორისო თანამეგობრობას გაეწია ჰუმანიტარული დახმარება ერაყელი ხალხისთვის როგორც ქვეყნის შიგნით, ისე მის ფარგლებს გარეთ. ერაყში შექმნილი გარემოებების გათვალისწინებით, საბჭომ აღიარა პროგრამის დროებითი შეცვლის აუცილებლობა, რათა უზრუნველყოფილიყო ერაყის მთავრობის მიერ დადებული დაფინანსებული და დაუფინანსებელი კონტრაქტების შესრულება ლტოლვილებისა და იძულებით გადაადგილებული პირების საჭიროებების დასაკმაყოფილებლად. ამასთან დაკავშირებით, გენერალურ მდივანს მიენიჭა უფლებამოსილება, რომ:
(ა) განსაზღვროს ალტერნატიული ადგილები ჰუმანიტარული მარაგის მიწოდების, ინსპექტირებისა და დადასტურებისთვის როგორც ერაყის შგნით, ისე მის ფარგლებს გარეთ;
(ბ) გადახედოს დაფინანსებულ და დაუფინანსებელ კონტრაქტებს, რათა დაადგინოს პრიორიტეტები სამოქალაქო პირთა ძირითადი საჭიროებების შესაბამისი მარაგების მიხედვით;
(გ) დაუკავშირდეს საქონლის მომწოდებლებს მათი ადგილმდებარეობის დასადგენად;
(დ) აწარმოოს მოლაპარაკებები და შეათანხმოს ცვლილებები კონტრაქტებში;
(ე) აწარმოოს მოლაპარაკებები და გააფორმოს ახალი კონტრაქტები აუცილებელ სამედიცინო საშუალებებზე;
(ვ) გადაიტანოს თავისუფალი სახსრები 986-ე რეზოლუციით შექმნილ ანგარიშებს შორის ჰუმანიტარული მარაგების მიწოდების უზრუნველსაყოფად;
(ზ) გამოიყენოს დამატებითი სახსრები მომწოდებლებისთვის გაზრდილი ხარჯების ასანაზღაურებლად;
(თ) დაფაროს დამატებითი საოპერაციო და ადმინისტრაციული ხარჯები, რომლებიც გამოწვეულია შეცვლილი პროგრამით;
(ი) გამოიყენოს ანგარიშებზე არსებული თანხები ადგილობრივი წარმოების საქონლის შესაძენად.
დამატებითი საქმიანობის უფლებამოსილება გაიცემოდა ქვეყანაში მდგომარეობის გაუმჯობესებისთანავე, რის შემდეგაც ხელმისაწვდომი გახდებოდა დამატებითი სახსრები. ყველა განაცხადი, რომელიც პროგრამის „ნავთობი საკვების სანაცვლოდ“ ფარგლებს გარეთ გაკეთდებოდა, განიხილებოდა უშიშროების საბჭოს იმ კომიტეტის მიერ, რომელიც 661-ე რეზოლუციით შეიქმნა; ასევე გაუწევდა მონიტორინგს მიმდინარე რეზოლუციის ახალ დებულებებს. ახალი დებულებები ძალაში რჩებოდა 45 დღის განმავლობაში და ექვემდებარებოდა შემდგომ განახლებას.პარალელურად, ყველა დაინტერესებულ მხარეს მოუწოდეს, უზრუნველყონ საერთაშორისო ჰუმანიტარული ორგანიზაციების შეუფერხებელი წვდომა ერაყის მოსახლეობასთან, ხელი შეუწყონ უსაფრთხოებას, გადაადგილების თავისუფლებას და დაიცვან გაერთიანებული ერების ორგანიზაციის პერსონალი.